Viikon kirje 27.7.2022

Rakkautta sillalla

Kesälomalla kävin Tampereella. Kävelin sen katuja ja ylitin kävelysillan, jonka verkkoaitaan oli lukittu kymmenittäin pieniä lukkoja. Lukoissa oli päivämääriä, nimiä ja nimikirjaimia. Jokainen lukko olisi voinut kertoa oman tarinansa. Lukot oli suljettu aitaan suurissa onnen tunteissa ja lupauksissa rakastaa. Avaimet ehkä heitettiin koskeen luottamuksessa, että tämä liitto kestää, koskaan lukkoa ei enää tarvitse avata, ei lähdetä erilleen.

Ja niin onnellisten parien matka jatkui, kosken ylittävältä sillalta kohti auvoista ja onnellista tulevaisuutta. Joidenkin liitto kesti aina kuolemaan asti. Toisilla haaveet ja unelmat yhteisestä elämästä särkyivät. Ei jaksettu yhdessä.

Ihmisten välinen rakkaussuhde on haalea kuva Jumalan ja ihmisen välisestä rakkaussuhteesta. Jotkut tuntevat kasvaneensa tuohon rakkaussuhteeseen ja siinä suhteessa aivan elämän alusta asti. ”Herra sinä olet luonut minut sisintäni myöten, äitini kohdussa olet minut punonut. Sinun silmäsi näkivät minut jo idullani, sinun kirjaasi on kaikki kirjoitettu.” Psalmista 139

Joku tietää kertoa tarkan päivämäärän ja ehkä kelloajankin, jolloin tuli uskoon. Silloin antoi elämänsä Jeesukselle. Hyvä niin. Hän on kuin tuo sillalla ollut rakastavainen, joka tarkkaan tietää, miten ja milloin rakkaussuhde alkoi.

Joku puolestaan kertoo, että ei ole tullut uskoon, vaan usko on tullut häneen. Kasteessa Jumala ottanut minut yhteyteensä ja solminut kanssani liiton, joka pitää elämän kaikissa vaiheissa.

Eikö ole ihan sama, miten ajattelemme rakkaussuhteen alkaneen Jumalan kanssa? Tärkeää on se, mitä on tapahtunut alun jälkeen. Onko usko päässyt kasvamaan ja kypsymään kohti aikuista uskoa?

Tulevana syksynä Suomessa puhutaan Jeesuksesta, kun Missio 2022 pääsee vauhtiin. Toivottavasti voimme kunnioittaa ja arvostaa toistemme erilaisia teitä ja puhetta uskosta. Sillä ei ole yhtä ainoaa ja oikeaa tapaa löytää usko ja elää kristittynä.

Jos ihmissuhdetta ei hoida, puhu toiselle ja kuuntele toista, niin tunteenpalollakin alkanut suhde voi vähitellen väljähtyä ja hiipua. Niin voi käydä myös ihmisen ja Jumalan välisessä rakkaussuhteessa. Toki voi käydä toisinkin. Tuo suhde voi syvetä ja kirkastua elämän tärkeimmäksi suhteeksi. Kasvetaan sitä kohden!

Meri Tirroniemi